ส่ง‘อภิรมย์’ ชิงผู้จัดการ ธกส.คนใหม่
ธ.ก.ส.ส่ง &#8220;อภิรมย์&#8221; ชิงผู้จัดการคนใหม่ รับไม้ต่อ &#8220;ลักษณ์&#8221; ที่ครบวาระเดือน พ.ค. 2560
10 ต.ค. 2559

ธ.ก.ส.ส่ง “อภิรมย์” ชิงผู้จัดการคนใหม่ รับไม้ต่อ “ลักษณ์” ที่ครบวาระเดือน พ.ค. 2560
รายงานข่าวจากกระทรวงการคลัง เปิดเผยว่า ที่ประชุมคณะกรรมการ ธ.ก.ส.ที่มี นายอภิศักดิ์ ตันติวรวงศ์ รมว.คลัง เป็นประธาน เมื่อวันที่ 26 ก.ย. มีมติอนุมัติให้ธนาคารเริ่มกระบวนการสรรหาผู้จัดการ ธ.ก.ส.คนใหม่ แทนนายลักษณ์ วจนานวัช ที่จะครบวาระในเดือน พ.ค. 2560 โดยแต่งตั้งให้ นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เป็นประธานกรรมการสรรหา และจะเปิดรับสมัครถึงวันที่ 7 พ.ย. เพื่อให้การสรรหาแล้วเสร็จภายในเดือน ธ.ค.นี้
ทั้งนี้ คาดว่า ธ.ก.ส.เตรียมส่ง นายอภิรมย์ สุขประเสริฐ รองผู้จัดการ ธ.ก.ส. เข้าสมัครเพื่อคัดเลือกเป็นผู้จัดการ ธ.ก.ส.คนใหม่ เนื่องจากเป็นผู้มีความรู้ความสามารถทั้งด้านการเงินและเทคโนโลยีสารสนเทศ (ไอที) ปัจจุบันดูแลโครงการต่างๆ ที่เกี่ยวกับด้านไอที เช่น การลงทะเบียนพร้อมเพย์ จึงน่าจะสอดรับกับนโยบายรัฐบาลที่ต้องการพัฒนาเกษตรกรเข้าสู่ยุค 4.0 และเป็นธรรมเนียมปฏิบัติผู้ที่จะมาเป็นผู้จัดการ ธ.ก.ส.ต้องเป็นคนในองค์กร เพราะจะเข้าใจถึงวัฒนธรรมองค์กรได้เป็นอย่างดี ซึ่งที่ผ่านมา ธ.ก.ส.ได้เตรียมความพร้อมให้นายอภิรมย์ขึ้นเป็นผู้จัดการคนใหม่มาระยะหนึ่งแล้ว